Številka: 093-18/2019/1

Datum: 25. 7. 2019

Na podlagi 106.h člena Zakona o javnih financah (Uradni list RS, št. [11/11](http://www.uradni-list.si/1/objava.jsp?sop=2011-01-0449) – uradno prečiščeno besedilo, [14/13 – popr.](http://www.uradni-list.si/1/objava.jsp?sop=2013-21-0433), [101/13](http://www.uradni-list.si/1/objava.jsp?sop=2013-01-3677), [55/15](http://www.uradni-list.si/1/objava.jsp?sop=2015-01-2277) – ZFisP, [96/15](http://www.uradni-list.si/1/objava.jsp?sop=2015-01-3772) – ZIPRS1617 in [13/18](http://www.uradni-list.si/1/objava.jsp?sop=2018-01-0544)) in prvega odstavka 218. člena Pravilnika o postopkih za izvrševanje proračuna Republike Slovenije (Uradni list RS, št. [50/07](http://www.uradni-list.si/1/objava.jsp?sop=2007-01-2694), [61/08](http://www.uradni-list.si/1/objava.jsp?sop=2008-01-2615), [99/09](http://www.uradni-list.si/1/objava.jsp?sop=2009-01-4372) – ZIPRS1011, [3/13](http://www.uradni-list.si/1/objava.jsp?sop=2013-01-0109) in [81/16](http://www.uradni-list.si/1/objava.jsp?sop=2016-01-3446)) izdajam naslednjo

**ODLOČBO**

**O IMENOVANJU STROKOVNE KOMISIJE ZA IZVEDBO POSTOPKA** **JAVNEGA RAZPISA** **ZA PODPORNO OKOLJE ZA RAZVOJ NEVLADNIH ORGANIZACIJ**

**2019-2023**

**I.**

Imenuje se strokovna komisija za izvedbo postopka **Javnega razpisa za podporno okolje za nevladne organizacije 2019-2023** (v nadaljnjem besedilu: komisija) v naslednji sestavi:

|  |  |  |
| --- | --- | --- |
|  | IME IN PRIIMEK | ORGANIZACIJA |
| predsednica in članica | Mojca Žerovec | Ministrstvo za javno upravo |
| namestnica predsednice in članica | Urška Kavčič | Ministrstvo za javno upravo |
| članica | Špela Turk | Ministrstvo za javno upravo |
| članica | Vanja Jereb | Ministrstvo za javno upravo |

**II.**

Predsednica in članice/član komisije (v nadaljnjem besedilu: člani) se morajo udeležiti vseh faz izvedbe postopka javnega razpisa.

**III.**

Člani komisije ne smejo biti interesno povezani s prijavitelji javnega razpisa. Interesna povezanost pomeni, da niso s prijavitelji javnega razpisa, njihovimi zakonitimi zastopniki ali pooblaščenci v poslovnem razmerju, sorodstvenem razmerju v ravni vrsti ali stranski vrsti do vštetega četrtega kolena, zakonski zvezi ali svaštvu do vštetega drugega kolena, četudi je zakonska zveza že prenehala, ali v izvenzakonski skupnosti. Drugi elementi interesne povezanosti se presojajo v skladu s Kodeksom ravnanja javnih uslužbencev (Uradni list RS, št. 8/01).

V primeru, da je podan katerikoli izmed zgoraj navedenih izločitvenih razlogov, mora član komisije o tem nemudoma obvestiti predsednico ali namestnico predsednice komisije, slednja pa izdajatelja te odločbe. Člana komisije je potrebno nemudoma izločiti, kar pomeni, da ta najmanj do odločitve glede njegove izločitve v posamezni zadevi, preneha z vsemi aktivnostmi kot član komisije.

Za člane komisije se v zvezi z nasprotjem interesov uporabljajo določbe Zakona o javnih uslužbencih in Zakona o integriteti in preprečevanju korupcije.

**IV.**

Naloge komisije za javni razpis so:

* pregled oziroma ocena besedila javnega razpisa in razpisne dokumentacije pred objavo v Uradnem listu RS in na uradnih spletnih straneh Ministrstva za javno upravo ali je pripravljena tako, da je mogoče pričakovati uspešen javni razpis,
* vodenje postopka predmetnega javnega razpisa,
* ugotavljanje pravočasnosti ter pravilnosti izpolnjenosti in označenosti ovojnic,
* odpiranje prispelih vlog,
* ugotavljanje popolnosti prispelih vlog,
* priprava pozivov za dopolnitve vlog,
* pregled dopolnitev vlog,
* preverjanje izpolnjevanja pogojev popolnih vlog in priprava informacij o vlogah, ki jih je potrebno zavreči ali zavrniti,
* ocenjevanje vlog, ki so popolne in ki izpolnjujejo vse pogoje javnega razpisa po merilih, določenih v javnem razpisu in razpisni dokumentaciji, s podanimi obrazložitvami ocene,
* priprava predlogov za dodatna pojasnila vlog s strani prijaviteljev,
* razvrstitev vlog glede na oceno komisije za javni razpis s predlogom liste vlog za sofinanciranje oziroma predlogom vlog za zavrnitev sofinanciranja,
* posredovanje predloga prejemnikov sredstev za sofinanciranje predstojniku ministrstva,
* posredovanje predloga liste neizbranih prijaviteljev predstojniku ministrstva.

Komisija lahko za ureditev organizacijsko tehničnih vprašanj sprejme tudi poslovnik o delu komisije.

Mandat komisije za javni razpis traja do podpisa pogodb o sofinanciranju.

**V.**

Komisija vodi odpiranje prejetih vlog ter o tem sestavi zapisnik.

Komisija v roku osem (8) dni od odpiranja vlog pisno pozove tiste vlagatelje vlog, katerih vloge niso popolne, da jih dopolnijo. Rok za dopolnitev vlog ne sme biti daljši od petnajst (15) dni.

**VI.**

Komisija opravi strokovni pregled popolnih vlog ter jih oceni na podlagi pogojev in meril, ki so navedena v javnem razpisu in razpisni dokumentaciji.

O navedenem sestavi komisija zapisnik.

**VII.**

Na podlagi ocene vlog komisija pripravi predlog izbranih prijaviteljev, ki mora vsebovati:

* naziv prijavitelja in v primeru konzorcija, vseh partnerjev,
* naziv vloge,
* višino dodeljenih sredstev,
* razloge za izbor prijavitelja.

Predlog izbranih prijaviteljev podpišejo člani komisije.

**VIII.**

Ta odločba začne veljati z dnem podpisa.

 Mojca Ramšak Pešec

 DRŽAVNA SEKRETARKA

POSLANO:

1. Vsem imenovanim osebam,
2. Službi za kadrovske zadeve MJU